Nos Guillelmus, permissione divina episcopus Eduensis, notum facimus quod cum dominus noster Papa nobis graciose concesserit subsidium caritativum moderatum, pro nostris et ecclesie nostre oneribus supportandis, a personis ecclesiasticis non exemptis nostrarum civitatis et diocesis Eduensis petendum et levandum, certis executoribus nobis super hoc deputatis quorum aliqui ad monitiones et sentenciarum promulgationes processerunt: nos in quantum in nobis est, predicta tamen apostolica gratia cum omni jure nobis ex inde vel occasione ejusdem in omnibus nobis semper salva, ac in suo pristino robore duratura, volumus quod venerabiles et discreti viri decanus et capitulum ac singulares canonici nostre ecclesie predicte Eduensis, occasione dignitatum seu prebendarum suarum quas in dicta nostra ecclesia obtinent, sentenciis quibuslibet per dictos executores latis et promulgatis contra non solventes predictum subsidium non ligentur. Datum apud Belnam, sub sigillo camere nostre, die vicesima sexta septembris, anno Domini M° CCC° quadragesimo quarto.